kaerle etc. allen den genen die desen onsen brief sullen zien saluyt doen te
weten dat wy ontfaen hebben die oitmoedige supplicatie van adriaen de vyt
nu ter tyt gevangen in handen van onsen drosaet slants van mechelen inhoudende
hoe hij suppliant ten tyde dat wij siege hielden voir de stadt van masieres aldair
oic mede geweest is in onsen dienst met vier wagenpeerden ende aldair
wesende zyn hem twee vanden voirs. vier peerden genomen ende ontkeert
geweest byden welcken naer dien dat voirs. siege obgebroken was hy
gelyck meer andere naer huis gecommen is mit de voirs. twee anderen
peerden ende zekere tyt daernaer is hem een vande voirs. twee
peerden afgestorven ende bevindende dat hem niet wel mogelick
en was die landen van zekere hoeve die welcke hy te dyer tyt houdende
was binnen der prochie van meerbeke te cultiveren ende andere wercken
te doene die nootsakelyck waren metten peerden beesten gedaen te
wesene mits dat hy geene ofte luttel gelts hadde heeft zoe mistrostich
geweest by instekene vanden quaden geeste als dat hy binnen der
voirs. prochie van meerbeke eenen genaempt willem somer tot duffel
een peert ontvreempt ende ontleedt heeft ende tselve aengespannen
ende gevoert naer onse stede van thienen maer die voirs. willem
somer dies vernemende heeft den suppliant gevolcht tot binnen
der selver stede van thienen aldair hem die suppliant tvoirs.peert
wedergekeert heeft vuyt welcken verliese van peerden ende
verachteringe van wercke die suppliant zeere benauwt ende veraermoedt
geweest is twelcke gevoelende heeft zekeren tyt daer naer ende
binnen omtrent een jaer herweerts hem gevonden binnen de prochie van
duffel ende ziende aldair zeker qualiteyt van peerden beesten heeft
anderwerf zo getempteert geweest als dat hij om vuyten commer ende
laste te geraken alwaer hy inne was handt aen twee vanden
voirs. peerden geslegen heeft ende de selve gevoert tot bruessele
ende die selve aldair vercocht om een somme van xxv guldens waer af
hy gereet ontfinck xiij rynsgulden voir een vande voirs. peerden twelcke
hij vercocht hadde eenen vreempden coopman ende van tandere twelcke hy
gegeven hadde om tweelfve der gelycker guldenen eenen pieter berthels
woonende tot semps ofte eppegem bleef hem die selve pieter die selve
twelf rynsgulden schuldich hier naer is gebuert dat die voirs.
suppliant vander voirs. hoeve versteken wesende ende nyet wetende
waer mede hy hem generen mochte in groote ende extreme
gebreke wesende heeft noch zoe geabuysert geweest als dat hy
eenen jan van bocxtuyn een peert ontleedt heeft maer de voirs.
bocxstuyn des gewaert wesende heeft hem gevolcht ende zoe
vele gedaen dat hy die voirs. peert beeste weder gecregen heeft
ende hoe wel die voirs. sticken ende mesusen hem suppliant
hertelycke leet zyn zoe dat hy om geen goet ter werelt ofte
armoede die hem toecomen soude mogen dyergelycken en zoude
willen committeren ende dat hy in allen anderen dingen eerbaerlyck
ende properlyck geleeft ende met zynen wyve huys gehouden
heeft zonder oyt van iusticie gereprehendeert te zyne ende oic van
eerbaren ende goede vrienden is zulcx dat zijn vader die noch in
levenden lyve is in onsen banck te duffel twintich jaeren ende
bet als schepene geseten heeft ende noch sidt des nochtans nyet
tegenstaende beducht hem die voirs. suppliant dat onsen voirs. drosaet
van onsen lande van mechelen rigoreuselyck tegens hem sal willen procederen
by extreme executie den suppliant scandelyck bringende
van levenden lyve ter doot ten zy dat hem onse gracie ende genade
hier op verleent zy ons dair om oitmoedelyck biddende soe eyst
dat wy desen aengesien ende hier op gehadt tadvis yerst van onsen voirs.
drossaet ons lants van mechelen ende daernae van onsen lieven
ende getrouwen den cancellier ende luden van onsen rade in brabant
compassie ende medelyden hebbende metten voirn. suppliant ende willende hem
in desen gracie ende genade prefereren den rigeur ende strancheyt
van iusticie hebben den selven suppliant inden gevalle als boven
quytgescolden ende vergeven schelden quyte ende vergeven vuyt onser
zonderlinger gracien by desen die mesusen voeren verhaelt mitgaders oick
alle penen ende amenden corporelle ende criminele daer inne hy
hem overmits ende vuyt saken van tgene des voirs. is tegens ons
onse hoocheyt ende iusticie eenichssins mach hebben ontgaen weder
roepende ende te nyeuwte doende die procedueren tegens hem ter sake
voirs. gedaen ende gevordert ende hebben hem dien aengaende
gerestitueert ende gestelt restitueren ende stellen bij desen tot zyne
goede fame ende name in onsen * hertochdom van brabant ende
lande van mechelen ende allen anderen onsen landen ende heerlycheden
ende tot zyn goeden noch ter tyt niet geconfisqueert zynde
zoe verre dair eenige waren imponerende hier op een eewich zwygen
ende scilencie onsen procureur generael ende allen anderen onsen rechterren
iusticieren ende officieren ons voirs. landts van brabant hoedanige
die zyn of wesen mogen satisfactie nochtans yerst ende
alnoch gedaen der partyen geinteresseerde zoe verre die noch
niet gedaen en waere civilyck alleenlyck behoudelyck
nochtans dat hyt iegens ons civilyck beteren sal naer gelegentheyt
der mesdaet ende faculteyt van zyn goeden ende dat hy gehouden
wert te betalen de redelycke costen van iusticie daeromme gedaen ende
nagevolcht ter taxatie ende arbiterscepe van onsen voors. cancellier
ende luyden van onsen voirs. rade in brabant die wy dair toe
committeren ontbieden hier omme ende bevelen onsen voirs. cancellier
ende luyden van onsen voirs. rade in brabant dat voer hen lieden
geroepen de gene die dairomme behoiren sullen geroepen te zyne zy
procederen ende doen procederen wel ende duechdelick totter verificatie
ende interinemente van desen onsen tegenwoirdigen brieve ende
dat gedaen ende de voirs. civile boete ende costen van iusticie
getaxeert gearbitreert ende betaelt alst behoiren sal van welcke
civile boete de gene van onsen rentmeesteren dient aengaet
gehouden werd ontfanck te makene rekeninge bewys ende reliqua
te doen tot onsen proffyte metten anderen penningen van zynen ontfange
zy onsen drossaeten van brabant ende slants van mechelen meyer
van loeven amman van bruessel scoutetten van antwerpen ende
vanden bossche ende alle andere onsen ende onsen vasallen oft
smaelre heeren richteren iusticieren ende officieren ons voirs. slands
van brabant ende van overmaze hoedanige die zyn oft wesen
mogen tegenwoirdige ende toecomende hueren stedehouderen ende
elc van hen zoe hen dat toebehoirt ende aengaen mach den voirs.
suppliant van dese onse gracie ende pardoene inder manieren voirs.
rustelick ende vredelick doen ende laten genyeten ende gebruycken
sonder hem te doen noch te laten geschien in lyve noch in goede
eenich hinder letsel oft moeyenesse ter contrarien maer zyn
lyf nu wesende in hechte van vangenesse als voirs. is mitgaders
zyn onverbuerden goeden op dat die becommert ende gearresteert
waeren zy die ter stont stellen oft doen stellen tot volcommen
deliverance want alsoe gelyeft des toirconden zoe hebben
wy onsen zegel hieraen doen hangen gegeven in onse stede
van mechelen den vjen dach van octobre int jaer onssheeren
duysent vyfhondert drie ende twintich ende van onsen rycken
te wetene vanden roomschen ende van hongrie etc. tiiijen ende
van spaegnen tviije etc. aldus stont geschreven boven opte
plycke byden keyser in zynen rade ende geteekent $er de rue